Document ID: 32011R1267

A BIZOTTSÁG 1267/2011/EU VÉGREHAJTÁSI RENDELETE
(2011. december 6.)
a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról szóló 1235/2008/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre (1) és különösen annak 33. cikke (3) bekezdésére és 38. cikke d) pontjára,
mivel:
(1)
Az 1235/2008/EK bizottsági rendelet (2) 10. cikke értelmében a Bizottságnak össze kell állítania és az említett rendelet IV. mellékletében közzé kell tennie a megfelelés ellenőrzése és tanúsítása tekintetében illetékes harmadik országbeli ellenőrző szervek és ellenőrző hatóságok jegyzékét.
(2)
A Bizottság megvizsgálta a jegyzékbe való felvétel iránti, 2009. október 31-ig beérkezett kérelmeket, amelyek közül csak a hiánytalan kérelmeket vette figyelembe. Az érintett ellenőrző szervek és ellenőrző hatóságok felkérést kaptak, hogy két hónapon belül nyújtsanak be kiegészítő információkat, lehetővé téve a Bizottság számára annak ellenőrzését, hogy megfelelnek-e az 1235/2008/EK rendelet 11. cikkében foglalt követelményeknek. Indokolt úgy rendelkezni, hogy kizárólag azok az ellenőrző szervek és ellenőrző hatóságok kerüljenek felvételre az 1235/2008/EK rendelet IV. mellékletében szereplő jegyzékbe, amelyek tekintetében a beérkezett információk összességének vizsgálata azzal a megállapítással zárult, hogy az adott szerv vagy hatóság megfelel az említett követelményeknek.
(3)
Tekintettel az olyan ellenőrző szervektől és ellenőrző hatóságoktól származó kérelmek nagy számára, amely szervektől és hatóságoktól a Bizottság kiegészítő információkat kért, a kérelmek értékelése és az első jegyzék összeállítása a vártnál több időt vett igénybe. A tapasztalatok alapján indokolt feljogosítani a tagállamokat arra, hogy továbbra is kiadjanak behozatali engedélyeket, de meg kell határozni az engedélyek maximális érvényességi idejét, és célszerű meghosszabbítani azt az időszakot, amely alatt a tagállamoknak jogukban áll ilyen engedélyeket kiadni.
(4)
A kérelmek értékelése során nehézségek merülhetnek fel azon körülmények értelmezését illetően, amelyek fennállása esetén valamely ellenőrző szerv vagy ellenőrző hatóság az 1235/2008/EK rendelet 12. cikkének (2) bekezdése értelmében törölhető a jegyzékből. A további nehézségek elkerülése érdekében szükség van a szóban forgó körülmények pontos meghatározására. Ez azonban nem róhat új kötelezettségeket az ellenőrző szervekre és az ellenőrző hatóságokra.
(5)
A tapasztalatok azt mutatják, hogy nehézségek merülhetnek fel a termék ökológiai minősítését befolyásoló szabálytalanságok vagy jogsértések következményeinek értékelése terén. Ezért a további nehézségek elkerülése érdekében, valamint az e rendelettel módosított 1235/2008/EK rendelet és az ökológiai termékek harmadik országokból való behozatalára vonatkozóan hatályban lévő egyéb rendelkezések közötti kapcsolat tisztázása céljából szükségesnek tűnik újra felhívni a figyelmet azokra a feladatokra, amelyeket a tagállami ellenőrző szerveknek, illetve ellenőrző hatóságoknak a 834/2007/EK rendelet 33. cikkének (3) bekezdésével összhangban behozott, a követelményeknek meg nem felelő termékek vonatkozásában el kell látniuk. Ez azonban sem az ellenőrző szervekre, illetve ellenőrző hatóságokra, sem a tagállamokra nem róhat új kötelezettségeket.
(6)
A nemzeti engedélyek rendszeréről a megfelelés ellenőrzése és tanúsítása tekintetében illetékes harmadik országbeli ellenőrző szervek és ellenőrző hatóságok jegyzékére való zökkenőmentes áttérés biztosítása érdekében indokolt, hogy ez a rendelet 2012. július 1-jétől legyen alkalmazandó.
(7)
Az 1235/2008/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak az ökológiai termeléssel foglalkozó szabályozási bizottság véleményével,
ELFOGADTA EZT A RENDELETET:
1. cikk
Az 1235/2008/EK rendelet a következőképpen módosul:
1.
A 12. cikk (2) bekezdésének helyébe a következő szöveg lép:
„(2) A 834/2007/EK rendelet 37. cikkének (2) bekezdésében említett eljárásnak megfelelően valamely ellenőrző szerv vagy ellenőrző hatóság, illetve az adott ellenőrző szervvel vagy ellenőrző hatósággal összefüggésben valamely konkrét termékkategóriára vagy harmadik országra tett hivatkozás az alábbi esetekben törölhető az e rendelet 10. cikkében említett jegyzékből:
a)
ha az adott ellenőrző szervnek vagy ellenőrző hatóságnak az (1) bekezdés b) pontjában említett éves jelentése március 31-ig nem érkezik be a Bizottsághoz;
b)
ha az adott ellenőrző szerv vagy ellenőrző hatóság nem értesíti a Bizottságot kellő időben technikai dokumentációjának módosításairól;
c)
ha az adott ellenőrző szerv vagy ellenőrző hatóság nem tájékoztatja a Bizottságot valamely szabálytalansági ügy kivizsgálása során;
d)
ha az adott ellenőrző szerv vagy ellenőrző hatóság nem hoz megfelelő korrekciós intézkedéseket az észlelt szabálytalanságok és jogsértések tekintetében;
e)
ha az adott ellenőrző szerv vagy ellenőrző hatóság nem járul hozzá a Bizottság által kezdeményezett helyszíni vizsgálathoz, illetve ha a helyszíni vizsgálat a rendszeresen nem megfelelően végrehajtott ellenőrzési intézkedések miatt negatív eredménnyel zárul;
f)
bármely egyéb olyan helyzetben, amelyben fennáll annak a kockázata, hogy a fogyasztót megtéveszthetik az adott ellenőrző szerv vagy ellenőrző hatóság által tanúsított termékek valódi jellegét illetően.
Ha valamely ellenőrző szerv vagy ellenőrző hatóság a Bizottság kérését követően elmulasztja kellő időben, a Bizottság által a probléma súlyosságától függően megállapított és általában 30 napnál nem rövidebb határidőn belül megtenni a megfelelő helyreigazító intézkedéseket, a Bizottság az adott ellenőrző szervet vagy hatóságot a 834/2007/EK rendelet 37. cikkének (2) bekezdésében említett eljárásnak megfelelően haladéktalanul törli a jegyzékből. A törlésről szóló határozatot ki kell hirdetni az Európai Unió Hivatalos Lapjában. A Bizottság a módosított jegyzékeket a lehető legrövidebb időn belül, minden elérhető technikai eszköz segítségével - ideértve az interneten való közzétételt is - nyilvánosan hozzáférhetővé teszi.”
2.
A 15. cikk helyébe a következő szöveg lép:
„15. cikk
A követelményeknek meg nem felelő termékek
(1) A 834/2007/EK rendelet 30. cikkének és/vagy a 889/2008/EK rendeletnek megfelelően megtett intézkedések, illetve fellépések sérelme nélkül a 834/2007/EK rendelet követelményeinek meg nem felelő termékek azzal a feltétellel bocsáthatók szabad forgalomba az Unión belül, hogy a címkékről, a reklámanyagokból és a kísérő dokumentumokból eltávolították az ökológiai termelési módszerre való utalást.
(2) A 834/2007/EK rendelet 30. cikkének megfelelően végrehajtandó intézkedések, illetve fellépések sérelme nélkül, amennyiben jogsértés vagy szabálytalanság gyanúja merül fel a 834/2007/EK rendelet 33. cikkének (3) bekezdésével összhangban behozott termékeknek az ugyanazon rendeletben foglalt követelmények szerinti megfelelőségével kapcsolatban, az importőr a 889/2008/EK rendelet 91. cikkének (1) bekezdésével összhangban megtesz minden szükséges intézkedést.
Az importőr és az e rendelet 13. cikkében említett ellenőrzési tanúsítványt kibocsátó ellenőrző hatóság vagy ellenőrző szerv haladéktalanul értesíti az érintett tagállamok és a szóban forgó termékek ökológiai termelés útján történő előállításában részt vevő harmadik országok ellenőrző szerveit, ellenőrző hatóságait és illetékes hatóságait, valamint adott esetben a Bizottságot. Az ellenőrző hatóság vagy ellenőrző szerv előírhatja, hogy a termék mindaddig nem hozható forgalomba az ökológiai termelési módszerre utaló jelölésekkel, amíg az érintett ellenőrző hatóság, illetve ellenőrző szerv a gazdasági szereplő által hozzá eljuttatott vagy más forrásból szerzett információk alapján meg nem győződött arról, hogy a gyanú megszűnt.
(3) A 834/2007/EK rendelet 30. cikkének megfelelően végrehajtandó intézkedések, illetve fellépések sérelme nélkül, amennyiben valamely tagállami vagy harmadik országbeli ellenőrző hatóság vagy ellenőrző szerv úgy ítéli meg, hogy alapos okkal feltételezi jogsértés vagy szabálytalanság elkövetését a 834/2007/EK rendelet 33. cikkének (3) bekezdésével összhangban behozott termékeknek az ugyanazon rendeletben foglalt követelmények szerinti megfelelőségével kapcsolatban, a 889/2008/EK rendelet 91. cikke (2) bekezdésének megfelelően megtesz minden szükséges intézkedést, és haladéktalanul értesíti az érintett tagállamok és a szóban forgó termékek ökológiai termelés útján történő előállításában részt vevő harmadik országok ellenőrző szerveit, ellenőrző hatóságait és illetékes hatóságait, valamint a Bizottságot.”
3.
A 19. cikk a következőképpen módosul:
a)
az (1) bekezdés harmadik albekezdése helyébe a következő szöveg lép:
„Az engedélyek legkésőbb 12 hónappal a kiadásukat követően érvényüket vesztik, kivéve azokat, amelyeket 2012. július 1-jét megelőzően ennél hosszabb időszakra adtak ki.”;
b)
a (4) bekezdés helyébe a következő szöveg lép:
„(4) A tagállamok 2013. július 1-jétől többé nem adnak ki az e cikk (1) bekezdésében említett engedélyeket, kivéve, ha:
-
a szóban forgó importtermékek olyan áruk, amelyek tekintetében a harmadik országban, ökológiai termelés útján történő előállítást a 10. cikknek megfelelően összeállított jegyzékben nem szereplő ellenőrző szerv vagy ellenőrző hatóság ellenőrizte, vagy
-
a szóban forgó importtermékek olyan áruk, amelyek tekintetében a harmadik országban, ökológiai termelés útján történő előállítást a 10. cikknek megfelelően összeállított jegyzékben szereplő ellenőrző szerv vagy ellenőrző hatóság ellenőrizte, de amelyek az érintett harmadik ország ellenőrző szerve vagy ellenőrző hatósága vonatkozásában a IV. mellékletben felsorolt termékkategóriák egyikébe sem tartoznak.”;
c)
az (5) bekezdésben a „2013. január 1-jétől” szövegrész helyébe a „2014. július 1-jétől” szöveg lép.
4.
A IV. melléklet helyébe az e rendelet mellékletében szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2012. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. december 6-án.

Labels: 3
15
17